[{"text_idx": "#000002", "text": "9 viisi, kuidas just SINA saad vabatahtlikuna aidata"}, {"text_idx": "#000004", "text": "Milline lemmikloom sobib sinu perre ja koju?"}, {"text_idx": "#000005", "text": "Rubriigis \u201cInimene ja Loodus\u201d tutvustame toredaid Eesti inimesi ja nende kokkupuudet looduse ja loomadega. Artikkel ilmub iga kuu. See kuu ra\u0308a\u0308gib oma loo Evelyn Valtin. Lugu sellest, kuidas minu su\u0308damesse..."}, {"text_idx": "#000006", "text": "Rubriigis \u201cInimene ja Loodus\u201d tutvustame toredaid Eesti inimesi ja nende kokkupuudet looduse ja loomadega. Artikkel ilmub iga kuu."}, {"text_idx": "#000008", "text": "Lugu sellest, kuidas minu su\u0308damesse pugesid tuvid ja kajakad."}, {"text_idx": "#000009", "text": "Eesti Loomakaitse Seltsis aastaid tegutsedes puutusin loomade-lindude aitamisega kokku mitmetel viisidel. Tegin nii temaatilisi ettekandeid, andsin intervjuusid kui ka ka\u0308isin vajadusel loomi pu\u0308u\u0308dmas ja pakkusin neile hoiukodu. Organisatsiooni juhtimise ja ennetustegevuse ko\u0303rval ei saanud ma va\u0308ga palju pu\u0308hendada end loomade otsesele abistamisele, kuid nii mo\u0303nigi kord jo\u0303udsid minu hoole alla just need o\u0303nnetud, kellele ei olnud ajutist pelgupaika kerge leida."}, {"text_idx": "#000010", "text": "Aastate jooksul olen korjanud u\u0308les akende vastu lennanud ja talvel ku\u0308lmunud lindusid ning nad u\u0308les soojendanud, turgutanud ja vabaks lasknud. Nii on minu juures lu\u0308hikese aja veetnud nii mo\u0303nigi tihane ja ra\u0308stas, kuid ka ka\u0308gu ja metsvint. Ajutist hoiukodu ja ravimist olen pakkunud nii leitud vigastatud siilidele, punako\u0303rv-ilukilpkonnadele, kuid ka kassidele ja koertele, tuvidele, varestele ja kajakatele."}, {"text_idx": "#000011", "text": "Mitu aastat tagasi, novembrikuus, jo\u0303udis minu juurde vigastatud jalaga tuvi. Seda, mis temaga juhtus, ei teadnud keegi. Selge oli see, et u\u0308ks jalg oli tal murdunud. Kuna loomaarst tal teisi vigastusi ei tuvastanud, siis otsustasime proovida. Jala pa\u0308a\u0308stmiseks oli vaja vo\u0303tta mo\u0303lemast luu otsast jupike maha, puhastada haavad ning siduda kinni ja panna lahasesse. Koju kaasa sain valuvaigisteid ja po\u0303letikuvastased ravimid. Tegin pappkasti tuvile pesa, alla panin ajalehti ja esimesel na\u0308dalal ka kanga sisse ma\u0308ssitud plastikust pudeli, millesse korra paar pa\u0308evas lasin sooja hoidmiseks kuuma vett. Toiduks pakkusin eelko\u0303ige kanaarilindudele mo\u0303eldud toitu ning vesi oli tal alati olemas."}, {"text_idx": "#000012", "text": "Esimesed paar na\u0308dalat mo\u0308o\u0308dusid vaevaliselt, tuvi jalg oli paistes ja see ei liikunud u\u0308ldse. Tundus ta\u0308iesti tundetu olevat. Tuvi ise so\u0303i u\u0308ldiselt hea isuga ja ko\u0303ht ka\u0308is la\u0308bi. U\u0308ldiselt pu\u0308u\u0308dsin temaga va\u0308ga palju kokku mitte puutuda, et ta inimesega liialt a\u0308ra ei harjuks. Samas andsin talle iga pa\u0308ev rohtu ja ma\u0308a\u0308risin jalga. Mida aeg edasi, seda rohkem hakkas ta mind na\u0308hes aga reageerima \u2013 kastist va\u0308lja selle a\u0308a\u0308rele lendama, tuvidele omasel moel po\u0303randal ringe tegema vo\u0303i tuli ise ka\u0308e peale. U\u0308llataval kombel ma\u0308rkasin kolmandal na\u0308dalal, et ta on oma jalga va\u0308heke liigutama hakanud."}, {"text_idx": "#000013", "text": "Taastumine ja\u0308tkus positiivselt ja mo\u0303nede kuude mo\u0308o\u0308dudes ei olnud tema ka\u0308imisest kuidagi aru saada, et u\u0308ks jalg sentimeetri vo\u0303rra lu\u0308hem on. See oli nii su\u0308dant soojendav, kuidas ta kosus, mulle reageeris ja tuvidele omaselt mind ha\u0308a\u0308lekalt tervitas. Mo\u0308o\u0308dusid veel mo\u0303ned kuud ja soojemate ilmade pu\u0308simaja\u0308a\u0308misel aprillikuus lasin ma ta vabaks. Nende kuudega oli ta mulle va\u0308ga armsaks saanud ja tundsin palju paremini tuvide ka\u0308itumist."}, {"text_idx": "#000014", "text": "Ja\u0308rgmise aasta suve hakul kohtusin kahe, va\u0308hem kui na\u0308dala vanuste ho\u0303bekajaka poegadega. Linnupojad leiti Eesti erinevatest paikadest. Va\u0308ikeste ukerdavate karvapallide leidjad ei na\u0308inud ta\u0308iskasvanud linde kuskilgi la\u0308hedal liikuvat ja nii pisikesed oleksid kiirelt hukkunud ning leidjad olid linnupojad endaga kaasa vo\u0303tnud. Tagasi o\u0303ue ei olnud neid poeg enam viia vo\u0303imalik ning oli vaja tagada vajalik hoolitsus, soojus ja regulaarne toitmine. Paar pa\u0308eva oli see vo\u0303imalus leidjatel endal, kuid mitte pikemalt. Selliste hoiulistega ma varem kokku puutunud ei olnud, kuid otsustasin nad vastu vo\u0303tta, sest mul oli ha\u0308id kontakte, kes no\u0303uga igati abiks olid. Nii jo\u0303udsid karvapallid minu juurde, u\u0308ks va\u0308iksem kui teine. Kohandasin neile tiheda vo\u0303restikuga koerte na\u0308ituste puuri, kuhu panin sisse pappkasti, taaskord kasutasin ajalehti ja puuri katsin osaliselt suurema kangaga, et neile varju pakkuda. Esialgu toitsin linde peamiselt nii, et to\u0303stsin toidu u\u0308lalt poolt nende noka poole liikudes nagu emalind seda teeb. Sel moel haarasid nad ha\u0308sti toitu, peatselt hakkasid so\u0308o\u0308ma kausi sisse ja\u0308etud mune, kassitoidusegu ning vettki peale jooma."}, {"text_idx": "#000015", "text": "Kajakabeebid kasvasid kiiresti ja hakkasid ise pappkastist va\u0308lja tulema, suurest na\u0308ituste puurist va\u0308lja ei saanud. Ootasid minu koju saabumist ja tervitasid mind oma hu\u0308u\u0308dudega. Iga pa\u0308ev ka\u0308isin nendega va\u0308hemalt tunniks-paariks loodusega tutvust tegemas. Said muru peal ringi liikuda, tigusid ja teisi putukaid otsida ning vett nautida. Oh seda ro\u0303o\u0303mu, kui nad pesemise ja sulistamise selgeks said. U\u0308ksteise vo\u0303idu loopisid vett laiali ja sopsutasid end kausis. Nad olid uudishimulikud, kuid samas ka ettevaatlikud. Paari kuu vanustena kolisin nad toast kuuri, et nad saaksid paremini tegelike temperatuuridega kohaneda. Mo\u0303lemad tited olid selleks ajaks ta\u0308iskasvanud linnu mo\u0303o\u0303tmetele la\u0308henemas, pruuni-valgekirjud, noorlinnu va\u0308rvides. So\u0303id tooreid kanakaelu, muna, kala ja muud taolist."}, {"text_idx": "#000016", "text": "O\u0303ues ka\u0308imised ja vees sulistamised ja\u0308tkusid ning peatselt lisandusid lennutunnid. Pa\u0308ris alguses hoidsin neid ko\u0303hu alt nii, et tiivad said avatult liikuda ja po\u0303lveko\u0303rgusel liigutasin u\u0308les-alla. Kui tiivad juba tugevamad olid, siis hakkasin samalt ko\u0303rguselt neil endal laskma hu\u0308pata. Mitte ko\u0303rgemalt, sest see oleks vo\u0303inud nende jalgadele liiga teha. U\u0308sna varsti hakkasid nad tiivad avatult mo\u0308o\u0308da maad ringi jooksma ja sain nad lennuharjutuseks enda ko\u0303hu ko\u0303rgusele to\u0303sta. Ma\u0308letan endiselt, mis tunne mind valdas, kui suurem tibu ka\u0308est lendama la\u0308ks ja u\u0308mber maja oma esimese tiiru tegi. Tegi tiiru ja maandus veidi kaugemal. Noorem tibu, kes veel lennata ei osanud hu\u0308u\u0308dis kogu see aeg talle ja\u0308rele. Ro\u0303o\u0303mustasin, et ta juba nii tugev on. Samas oli kurb ka, sest ja\u0308rjest la\u0308hemale hakkas jo\u0303udma aeg, kui nendega hu\u0308vasti pidin ja\u0308tma. Nii su\u0308gavale su\u0308damesse olid nad mulle kasvanud!"}, {"text_idx": "#000017", "text": "Suurem lind hakkas usinalt lendamist harjutama, na\u0308dala pa\u0308rast tegi ka noorem oma esimese lennu ja ka\u0308is isegi naabritel ku\u0308las a\u0308ra. Ka\u0308tte jo\u0303udis juulikuu, noored kajakad oskasid nu\u0308u\u0308d ka lennata \u2013 oli aeg nad vabaks lasta. Paar na\u0308dalat hiljem viisin nad mere a\u0308a\u0308rde. La\u0308ksid kohe vette ja lendasid vee kohal. Esialgu ikka la\u0308hemal ja seeja\u0308rel liikusid kaugemale. Tegin viimaseid pilte ja videoid ning veel enne kui lahkusin, tulid nad minu juurde. Kuigi ko\u0303ik, mida oskama pidid, oli selleks ajaks selgeks saanud, siis raske oli neid ikkagi ja\u0308tta, ja\u0308tta ta\u0308iesti saatuse hoolde. U\u0308tlesin neile head aega, vaatasin, kuidas nad kaugemale la\u0308ksid ja jalutasin eemale. Oli aeg lasta lahti hoolega hoitud kajakatibudest."}, {"text_idx": "#000018", "text": "Peale neid kohtumisi ei vaata ma ei tuvidest ega ka kajakatest enam mo\u0308o\u0308da. Pilk ra\u0308ndab ikka neile, ja\u0308lgides, kas ko\u0303ik on korras. Tuvide kudrutamised ja kajakate huilked, eriti noorlindude omad ko\u0303lavad su\u0308dant soojendavalt. Kajakad ei tundu enam suured ja hirmua\u0308ratavad. Minu jaoks oli huvitav ta\u0308iendada oma teadmisi ning na\u0308ha ja vo\u0303tta nii la\u0308hedalt osa nende kasvamisest. Ko\u0303ige o\u0303igem ja sobivam keskkond oleks olnud neil teiste kajakate juures, kuid see ei olnud vo\u0303imalik. Lindude eest hoolitsemine vajas aega nende toitmiseks, nii puuride kui ka nende u\u0308mbruse koristamiseks ning enda puhastamiseks, pesemiseks."}, {"text_idx": "#000019", "text": "Nii mo\u0303nigi vo\u0303ib o\u0308elda, et see on looduslik valik. Ko\u0303ik ei ja\u0308a\u0308gi elama, osad hukkuvad. Mina vaatan asja veidi teise nurga alt. Inimtegevuse to\u0303ttu vo\u0303i teadlike otsuste ja\u0308rel hukkub palju loomi ja linde, alustades lemmikloomadest kuni po\u0303llumajandus- ja metsloomadeni va\u0308lja. Miks peaksime siis olema u\u0308ksko\u0303iksed ja ku\u0308lmad, kui meil on reaalselt vo\u0303imalik kedagi kannatustest sa\u0308a\u0308sta? Eriti kui see tekkinud olukord vo\u0303ib olla meie endi tegevuse tagaja\u0308rg? To\u0303epoolest, ko\u0303iki ei saa pa\u0308a\u0308sta ega aidata. Pu\u0308u\u0308an aga aidata neid elusolendeid, kes minu teele otseselt satuvad ning olla oma kogemuste ja teadmistega toeks teistele, kes abistavad. Kuigi viimastel aastatel ei ole mul hoiukodu pakkumise vo\u0303imalust olnud, siis panustan aitamisse teistel viisidel."}, {"text_idx": "#000020", "text": "Niinimetatud linnalinnud vo\u0303ivad paljudele tunduda tu\u0308u\u0308tud, kuid vaadates natuke su\u0308gavamale, na\u0308eme, et nad on samuti tundlikud elusolendid, kes vajavad toitu, pesa ja turvalist keskkonda. Meile vo\u0303ivad nad tunduda ebameeldivad, sest nii on meid va\u0308ikesest peale kasvatatud vo\u0303i oleme hoopiski ise loonud keskkonna, kus nendega u\u0308hiselt elades vastuolud tekivad. Enne kui kellelegi appi to\u0303tata, on oluline teha selgeks, kas seda abi tarvis on ja kui on, siis kuidas ise abistada saab. Vigastatud tiibadega lindude aitamine ja loodusesse vabastamine on va\u0308heto\u0303ena\u0308oline, kuid teinekord on vo\u0303imalik loomakliinikus tehtud eutanaasia abil lo\u0303petada nende kannatused."}, {"text_idx": "#000021", "text": "Ja\u0308lgi, kas lind liigutab ja kuidas liigutab. Kas tema u\u0308mber on verd. Kas linnupoja u\u0308mber tiirlevad suured linnud.\nHelista Eesti Loomakaitse Seltsi numbrile ja ku\u0308si no\u0303u.\nKui na\u0308ed, et linnu sinna ja\u0308tmine on selgelt ohtlik, siis vo\u0303imalusel vo\u0303ta ta enda ohutust arvestades kaasa.\nSelgita va\u0308lja, millisesse kliinikusse linnuga vo\u0303imalik minna on ning kas sul on vo\u0303imalik endal kulud katta.\nKaalu oma vo\u0303imalusi pakkuda hoiukodu vo\u0303i lo\u0308o\u0308 vo\u0303imalusel kaasa transportimises hoiukodusse ja ka hoiukodu leidmisel."}]